Suuret toiveet sulasuolareaktorista eivät toteutuneet – Ydinvoima-startup kaatui rahoituksen puutteeseen | Tekniikkatalous
Suuret toiveet sulasuolareaktorista eivät toteutuneet – Ydinvoima-startup kaatui rahoituksen puutteeseen
Sofia Virtanen, 26.9.2018 11:50 EnergiaSijoittaminenFinanssi
Transatomic Powerin suunnitelmat hyytyivät rahoituksen puutteeseen.
Yhdysvaltalainen Transatomic Power lopettaa toimintansa.
Yhdysvaltalainen Transatomic Power lopettaa toimintansa, kertoo Technology Review. Yhtiö on vuonna 2011 perustettu MIT-huippuyliopiston spinoff-yritys, joka on kehittänyt kertaalleen käytetyllä ydinpolttoaineella toimivaa sulasuolareaktoria.
Transatomic Powerin pääjohtajan Leslie Dewanin mukaan yhtiö olisi tarvinnut noin 15 miljoonaa dollaria lisärahoitusta edetäkseen koelaitoksen rakentamisessa. Yhtiö keräsi toiminta-aikanaan noin neljä miljoonaa dollaria sijoituksia.
Transatomicin alkuperäisen väitteen mukaan sen reaktori olisi tuottanut kokoonsa nähden 75-kertaisesti sähköä tavalliseen kevytvesireaktoriin verrattuna. Loppuvuodesta 2016 yhtiön hallitus kuitenkin puhui enää suunnilleen tuplamäärästä sähköä perinteiseen reaktoriin verrattuna.
Leslie Dewan sanoo olevansa yhä vakuuttunut, että yhtiön reaktorityypissä on huomattavia etuja perinteisiin reaktoreihin verrattuna, mukaan lukien parantunut turvallisuus ja huomattavasti pienempi jätemäärä. Transatomic Power jättää kaiken immateeriaaliomaisuutensa avoimesti käytettäväksi, jotta muut tutkijat "voivat jatkaa aloittamaamme työtä ja toivottavasti rakentaa reaktorin".
Yhdysvalloissas on käynnissä useita muitakin sulasuolareaktorihankkeita. Ajatushautomo Third Wayn johtaja Josh Freed ei usko, että Transatomic Powerin konkurssi on merkki koko alan alamäestä. Pikemminkin käynnissä saattaa olla normaali pudotuspeli, joka käynnistyy alalla kuin alalla toiminnan muuttuessa pioneerityöstä vakiintuneemmaksi toiminnaksi.